|  |  |
| --- | --- |
| KOMJÁTHY DÉNESGeográfusMSc, 3. félévEötvös Loránd TudományegyetemTermészettudományi Kar |  |

Témavezető:

|  |
| --- |
| Ónodi Zsoltegyetemi tanársegéd, ELTE TTK |

A társadalom értékrendjének vizsgálata a Budapesti agglomeráció délkeleti szektorában és környékén

Az emberi társadalom működését jelentősen befolyásolja a benne élő emberek értékrendje. A társadalomban lezajló átalakulások így minden esetben értékrendi változást is takarnak.
Az értékrendi vizsgálatok gyakorlati hasznosítására igen széles körben adódik lehetőség. Egy jogállamban optimálisan működő jogrendszernek ugyanis a társadalom értékrendjéhez is igazodnia kell. Igen fontos az is, hogy ez a tényező a terület- és településfejlesztési politikaalkotásban, tervezésben és végrehajtásban is kulcsszerepet kapjon.
A Budapesti agglomeráció lehatárolását illetően folyamatos vita áll fenn a szakma berkein belül. Az elkészült tanulmányok szerint, ebből a szempontból az agglomeráció délkeleti szektora a legizgalmasabb.
Kutatásom módszertana a World Values Survey 2009-es 5. hullámának továbbfejlesztett, a téma szempontjai alapján specifikált és leegyszerűsített kérdőívezésén alapul. A felmérés többek között az életminőség, közérzet, munka, család, politika, társadalom, vallás, erkölcsiség és nemzetiségek témakörében gyűjtött információkat. A begyűjtött adatokból mutatók generálhatók, melyek értékeit derékszögű koordinátarendszereken pontfelhő módszerrel, értékdiagramon (egyfajta értéktérképként) lehet ábrázolni.
Saját kérdőíves felmérésem helyszínéül három, hasonló adottságokkal rendelkező kisvárost választottam ki. Ócsa a korábbi kutatások eredményei alapján, ha csak a mutatóit nézzük, nem tartozik az agglomerációhoz, Üllő az egyik legtipikusabb agglomerációs kisváros, Pilis pedig a jelenlegi lehatárolás szerint és mutatói alapján sem képezi részét a településgyűrűnek.
Megnyilvánul-e a települések közti fejlettségi különbség azok értékrendjében? Ez alapján hogyan viszonyul egymáshoz és az WVS/Tárki által felmért országos átlaghoz a három település értékrendje? Reményeim szerint a dolgozat eredményei és újszerű szemlélete hasznos adalékként szolgálhatnak a Budapesti agglomeráció lehatárolásának és értelmezésének kérdéskörében, valamint rávilágítanak az emberi tényező fokozott figyelembe vételének szükségességére a terület- és településfejlesztésben.